«Бгыхэр щымщ, ауэ ящыгъупщакъым»
ГъуазджэхэмкIэ Кавказ Ищхъэрэ институтым щекIуэкIащ «Горы молчат, но помнят» зыфIаща урысейпсо щIэныгъэ конференцыр. Ар теухуат балъкъэрхэр Хэкум зэрырашауэ щытам.
ЗэIущIэр къызэIуихащ еджапIэм и ректор, гъуазджэ щIэныгъэхэм я доктор, профессор Рахаев Анатолэ.
ЗэIущIэм къыщыпсэлъащ КъБР-м и Парламентым и УнафэщI Чеченов Ануар, КъБР-м и Iэтащхьэм и Администрацэм и УнафэщIым и къалэнхэр зыгъэзащIэ Битокъу Владимир.
И лъэпкъэгъухэр Хэкум зэрырашам, ахэр зыхэхуа гузэвэгъуэм, адэжь щIыналъэм къызэрагъэзэжам теухуауэ къэпсэлъащ философие щIэныгъэхэм я доктор, КъБКъУ-м и профессор Эфендиев Сэлихь. Зэхыхьэм и пленарнэ зэIущIэм къыщыпсэлъащ профессор Сабанчиев Хьэжмурат, балъкъэрхэр щIыпIэм зэрырагъэIэпхъукIам кърикIуахэм теухуауэ.
Зэхыхьэм хэтхэр ирагъэплъащ «Къэбэрдей-Балъкъэр» ВГТРК-м и журналист Сабанчиевэ Арипэ и «Подвиг незримый» фильмым.
Конференцым хэтащ Санкт-Петербург, Карачаевск къикIа щIэныгъэлIхэр, республикэм и еджапIэ нэхъыщхьэхэм щIэс студентхэр, жылагъуэ зэгухьэныгъэхэм я лIыкIуэхэр ирагъэблэгъахэр.
ТЕКIУЖЬ Заретэ.
